DIY Com construir els vostres propis "StoryCubes" • PRINT PAM
DIY per construir els vostres “StoryCubes” amb material reciclat
Aquest any vull portar-vos altres maneres de fer material, de fet, la idea és que el propi material es converteixi en una activitat en si, ja que tots els recursos comencen amb una mica de muntatge i així de pas, li donaran més valor i augmentem el seu interès i curiositat per fer-ho servir.
L’activitat que us proposo avui segur que ja la coneixeu, són els cubs per construir històries, la podeu fer tan a casa com a l’escola, és una activitat molt divertida, hi podeu jugar petits i grans i els riures estan assegurats.
L’objectiu d’aquest joc és millorar el pensament creatiu, l’expressió oral i la construcció de frases d’una forma amena.
El cartronet del rotlle de paper de vàter
Pintura, pinzell i aigua
Gomets i retolador permanent
Adhesius amb personatges, objectes o animals, etc.
Doblegarem el rotlle per la meitat per a facilitar-nos el tall.
Dividirem el rotlle en 3 parts iguals ajudant-nos del regle.
Tallarem les 3 tires.
(Si voleu pintar el cartró amb pintura, ara seria el moment, i quan estés sec continueu amb el muntatge.)
Doblegarem cada tira en l’altre sentit de com estava.
Formarem un quadrat.
Es tracta de muntar un cub, així doncs, anirem posant un cub dins l’altre fins que quedin tots els costats coberts amb una creu de cartró com a la imatge final.
Ara comença la diversió!
Es tracta d’escriure paraules a cada un dels costats.
Podeu escriure-les directament amb un retolador o escriure-les en un gomet i després enganxar-ho a sobre, així podreu canviar les paraules sempre que ho vulgueu.
Si els vostres petits encara no llegeixen o escriuen, una altra opció és utilitzar adhesius.
Doncs molt fàcil, tirarem 2 o 3 daus i amb les imatges o text que ens surtin, haurem d’inventar-nos una història on apareguin aquelles 3 paraules que ens hagin sortit.
>> Modificacions
Depenent de l’edat i l’habilitat de cada criatura, podeu triar fer només frases soltes o inventar-se tota una història que va evolucionant a mesura que aneu tirant els daus una vegada cadascú.
Com més daus, més difícil i si les paraules que poseu encara són més inconnexes, més difícil i divertit serà.
Si les vostres criatures són més petites podeu provar de tirar només un dau i fer una petita frase amb aquella paraula.
Què me’n dieu? Hi havíeu jugat? El provareu?
M’encantarà llegir-te als comentaris.
Categories: 3 - 5 anys, 6 - 8 anys, 9 - 12 anys, Educant, Material DIY